Informácia o priebehu a výsledkoch pracovnej návštevy predsedu vlády 
Írska Bertie Aherna v SR dňa 6. novembra 2003

	Dňa 6. 11. 2003 uskutočnil krátku pracovnú návštevu v Slovenskej republike predseda vlády Írska Bertie Ahern. Návšteva bola súčasťou okružnej cesty predsedu vlády Írska po kandidátskych krajinách pred nástupom írskeho predsedníctva v EÚ v prvom polroku 2004. Išlo o prvú návštevu predsedu vlády Írska od vzniku SR. V júni tohto roku navštívila SR prezidentka Írska Mary McAleeseová. 
	
	Program pracovnej návštevy pozostával z hlavných rokovaní s predsedom vlády SR Mikulášom Dzurindom a spoločnej tlačovej konferencie predsedov vlád.

Hlavnou témou spoločného rokovania predsedov vlád boli úlohy vyplývajúce z nadchádzajúceho írskeho predsedníctva, budúcnosť rozšírenej EÚ, aktuálna bezpečnostná politika, súčasná situácia na Balkáne, Irak, susedské vzťahy a možnosti prehĺbenia slovensko-írskej ekonomickej spolupráce. 
  
Obsah rokovania:

  V prvej časti rozhovorov zameraných na integračnú problematiku írsky premiér predstavil hlavné ciele predsedníctva Írska v EÚ – zavŕšenie historického rozšírenia Európy o desať krajín vrátane Slovenska k 1. máju 2004, napĺňanie tzv. Lisabonskej stratégie sociálnej, ekonomickej a ekologickej reformy, záväzky Rady v oblasti slobody, spravodlivosti a bezpečnosti, a taktiež vonkajšie vzťahy, kde kľúčové úlohy bude zohrávať spolupráca EÚ- OSN, EÚ – USA, Blízky východ, EÚ – Rusko, Západný Balkán a krízový manažment. 
Pokiaľ ide o prebiehajúcu MVK o Ústavnej zmluve, írska strana sa domnieva, že hlavné rokovacie okruhy budú uzavreté do konca talianskeho predsedníctva, v opačnom prípade Írsko je pripravené prevziať túto úlohu.
V ďalšej časti rozhovoru írsky premiér ocenil pozitívnu Hodnotiacu správu Európskej komisie o Slovensku a výsledky, ktoré krajina dosiahla v príprave na členstvo v EÚ. V súvislosti s čerpaním eurofondov uviedol, že boli pre Írsko veľmi užitočné, aj keď niekedy sa ich úloha v ekonomickom raste krajiny preceňuje. Írsko patrilo medzi krajiny s vysokou nezamestnanosťou a peniaze z eurofondov boli použité prevažne na rekvalifikáciu pracovníkov. Súčasne uviedol, že írska strana ukončí ratifikačný proces prístupovej zmluvy k EÚ do konca tohto roka.
Predseda vlády SR ocenil bezproblémovosť, korektnosť a aktivizáciu vzájomných slovensko – írskych vzťahov. „Írsko je pre nás „inšpiráciou“ najmä vo využívaní eurofondov. Írom sa vďaka reformám a ich schopnostiam využívať eurofondy podarilo znížiť v posledných rokoch nezamestnanosť z 20 % na 4 % a oživiť ekonomiku“, uviedol predseda  vlády SR. 
M. Dzurinda informoval svojho partnera o aktuálnom stave prístupového procesu Slovenska do únie a o celkovom vývoji v krajine. Zároveň uvítal priority írskeho predsedníctva zamerané na Lisabonský proces. Ďalej uviedol, že SR považuje oblasť vonkajších vzťahov za mimoriadne dôležitú a má záujem sa angažovať v tejto oblasti. SR má silný sektor mimovládnych organizácií (NGO), ktoré majú veľký potenciál a skúsenosti, ktoré chceme odovzdať vo vzťahu k Ukrajine, Rusku a Západnému Balkánu.  
V súvislosti s Hodnotiacou správou Európskej komisie slovenský premiér uviedol, že sme dostali 4 upozornenia, z nich sa tri týkajú poľnohospodárskeho sektora. Spomenul, že Európska komisia vytkla Slovensku problematiku nadvýroby ocele v US Steel Košice, čím sa vláda SR bude zaoberať. 
Ďalej predseda vlády SR ozrejmil postoj SR v otázkach prebiehajúcich rokovaní MVK o Ústavnej zmluve. Za priority SR označil dodržanie systému jedna krajina - jeden komisár, zachovať názov dokumentu vo forme Ústavná zmluva Európskej únie, zmienku o kresťanských hodnotách a zachovanie jednomyseľného rozhodovania v oblasti daní, sociálnej politiky, vnútra a spravodlivosti. 
V oblasti tvorby spoločnej európskej bezpečnostnej a obrannej politiky premiér SR uviedol, že táto nesmie ísť proti záujmom USA a NATO. Aliancia je potrebné považovať za základný prvok európskej bezpečnosti.    
Počas rokovania si obaja premiéri vymenili názory na prebiehajúcu diskusiu k téme Wider Europe, ako aj na oblasti prebiehajúcich konfliktov (Irak, palestínsko–izraelský konflikt atď.). Predseda vlády SR informoval svojho partnera o pripravovanej návšteve Štátu Izrael. Hlavným cieľom návštevy je bilaterálno – ekonomický rozmer. Súčasťou delegácie bude aj silná podnikateľská skupina. Írsky premiér v tejto súvislosti uviedol, že by uvítal stretnutie po návšteve M. Dzurindu v Izraeli s cieľom získania aktuálnych informácií.  
	V priebehu stretnutia predseda vlády SR informoval írskeho partnera aj o prebiehajúcich reformách v sociálnej a daňovej oblasti (rovná 19% daň od 1. 1. 2004) a o aktuálnom investičnom prostredí v SR. 

Záver

Pracovná návšteva predsedu vlády Írska Bertie Aherna v SR prispela k ďalšiemu prehĺbeniu slovensko-írskych vzťahov. Rozhovory výrazne napomohli írskej strane k aktualizácii informácií o konkrétnom stave prípravy SR na vstup do EÚ, o vnútropolitickej situácii v SR a o pohľade SR na aktuálne medzinárodno-politické a bezpečnostné otázky. Írsko vníma SR ako dôveryhodného partnera, ktorý sa zodpovedne a intenzívne pripravuje na vstup do európskych a euroatlantických integračných zoskupení. Návšteva predsedu vlády potvrdila význam, aký kladie írska integračná politika rozvoju bilaterálnych vzťahov s kandidátskymi krajinami pred nástupom predsedníctva Írska v EÚ. 
Predseda vlády Írska Bertie Ahern odovzdal osobne svojmu partnerovi oficiálnu pozvánku na 1. mája 2004 do Dublinu na oslavu súvisiacu s pristúpením kandidátskych krajín k EÚ.